П Р Е С С Ъ О Б Щ Е Н И Е
        За втора поредна година Чирпански районен съд ще  участва в образователна програма „Съдебната власт –информиран избор и гражданско доверие. Отворени съдилища и прокуратури“
         За втора поредна година в Районен съд Чирпан стартира реализирането на образователна програма „Съдебната власт – информиран избор и гражданско доверие” сред ученици, съгласно сключено споразумение за сътрудничество между Висш съдебен съвет и Министерство на образованието и науката. Целта на образователната програма е обогатяване познанията на младежите, формиране на правна грамотност и култура, запознаване със структурата, функциите и значението на съдебната власт в Република България, постигане на разбираемо и отворено към обществото правосъдие, както и с превантивно въздействие върху подрастващите.

         Тази година образователната програмата ще се проведе в периода ноември-май 2016/2017 г. и в обучението ще се включат всички съдии от съда. В изпълнение на ангажиментите си по споразумението, Районен съд –  Чирпан съвместно с ръководството и преподавателите на СУ „Пейо Крачолов Яворов“ - Чирпан разработиха програма с конкретни теми и лектори. Образователната програма ще се реализира под формата на лекционен курс, подготовка и провеждане на симулативни процеси. Всяка една от темите ще се представя от определен лектор. Лекторите ще участват доброволно и безвъзмездно в програмата. Програмата не поставя рамки и предоставя възможност за проява на творчески подход при структуриране и презентиране на темите от всеки лектор. Темите са разработени в следните направления – Разделение на властите според Конституцията на Република България; Функции на съдебната власт; Структура на съдебната система; Висш съдебен съвет; Представяне на професиите съдия, прокурор и следовател; Превенция срещу употребата на наркотични вещества; Престъпления, извършване от наркозависими лица; Трафик на хора; Възпитателни мерки за деца при противообществени прояви, начини и места за прилагането им; Хулигански прояви на непълнолетни лица и последици; Достъп до правосъдие; Как да се предпазим да не станем жертва на престъпления? Непълнолетните лица и правосъдието - жертви и извършители на престъпление; Домашното насилие над малолетни и непълнолетни и мерките за защита на правата на жертвите.
         Планирани са отделно и посещения на ученици на съдебни заседания, при наличието на подходящи за тях дела. Програмата ще завърши с провеждането на симулативен процес по действителен казус с участието на учениците.

        Убедени сме, че формирането на правна грамотност и култура сред подрастващите ще доведе до мотивация за спазване на законите от всички и ще способства за повишаване на доверието в съдебната власт. 
